b'\n_START_ARTICLE_\nBausk\xc4\x97s pilis\n_START_PARAGRAPH_\nBausk\xc4\x97s pilis\xc2\xa0\xe2\x80\x93 pilis Latvijoje, \xc5\xbdiemgaloje, Bausk\xc4\x97je, Nemun\xc4\x97lio ir M\xc5\xab\xc5\xa1os santakoje, 70\xc2\xa0km nuo Rygos ir 20\xc2\xa0km nuo Lietuvos sienos.\n_START_SECTION_\nIstorija\n_START_PARAGRAPH_\nPrad\xc4\x97ta statyti 1443\xc2\xa0m., kai Vokie\xc4\x8di\xc5\xb3 ordinas, pab\xc5\xabg\xc4\x99s sustipr\xc4\x97jusios Lietuvos did\xc5\xbeiosios kunigaik\xc5\xa1tyst\xc4\x97s prad\xc4\x97jo stiprinti savo valstyb\xc4\x97s pietines sienas. Senoji renesanso stiliaus pilis baigta 1456\xc2\xa0m._NEWLINE_Pastatyta ant dolomito pagrindo, tod\xc4\x97l pamatai beveik ne\xc4\xafgilinti. Ta\xc4\x8diau \xc5\xa1iuo metu d\xc4\x97l susiformavusio kult\xc5\xabrinio sluoksnio pamat\xc5\xb3 apa\xc4\x8dia atsid\xc5\xabr\xc4\x97 2\xe2\x80\x935\xc2\xa0m gylyje. Statybai naudotas tas pats dolomitas, lauko rieduliai, pastat\xc5\xb3 kampai ir angos i\xc5\xa1m\xc5\xabryti degtomis molio plytomis. Perdangoms pirmuosiuose auk\xc5\xa1tuose naudotos arkin\xc4\x97s konstrukcijos, vir\xc5\xa1utini\xc5\xb3 auk\xc5\xa1t\xc5\xb3 perdengimai ir stog\xc5\xb3 konstrukcija i\xc5\xa1 medienos. I\xc5\xa1orini\xc5\xb3 pilies sien\xc5\xb3 storis siekia 2,5\xc2\xa0m._NEWLINE_Statant bok\xc5\xa1t\xc4\x85 jis kelis kartus griuvo. Pasak legendos, statytojai kreip\xc4\x97si \xc4\xaf \xc5\xbeyn\xc4\xaf, kuris patar\xc4\x99s \xc4\xaf bo\xc5\xa1to sien\xc4\x85 \xc4\xafm\xc5\xabryti k\xc4\x85 nors gyv\xc4\x85, kas pirmasis ateis prie pilies. Ta\xc4\x8diau, koks buvo statybinink\xc5\xb3 nustebimas, kai au\xc5\xa1tant pasigirdo \xc5\xbeingsniai ir i\xc5\xa1 r\xc5\xabko i\xc5\xa1niro\xe2\x80\xa6 paties statybos vir\xc5\xa1ininko jaunut\xc4\x97 \xc5\xbemona, atne\xc5\xa1usi jam pusry\xc4\x8dius. Laim\xc4\x97, kad prie\xc5\xa1 j\xc4\x85 b\xc4\x97go \xc5\xa1unelis. Jis ir tapo pilies bok\xc5\xa1to tvirtyb\xc4\x97s garantu. Sakoma, kad ir dabar tyliomis vasaros naktimis vis dar pasigirsta jo balsas. Nuo bok\xc5\xa1to atsiveria plati Bausk\xc4\x97s apylinki\xc5\xb3 panorama._NEWLINE_Apie 1518\xc2\xa0m. greta pilies jau buvo i\xc5\xa1aug\xc4\x99s miestelis Vairogmiests. Ta\xc4\x8diau 1562\xc2\xa0m. pilis tapo Vokie\xc4\x8di\xc5\xb3 ordino sostine, tod\xc4\x97l buvo prapl\xc4\x97sta, pristatyta Naujoji pilis. 1587\xe2\x80\x931596\xc2\xa0m. pilis tapo ir pirmojo Kur\xc5\xa1o hercogo Gothardo Ketlerio rezidencija, tod\xc4\x97l miestelis buvo perkeltas toliau ir pavadintas Bauske._NEWLINE_\xc5\xa0iaur\xc4\x97s karo metu pil\xc4\xaf kelis kartus buvo u\xc5\xbe\xc4\x97m\xc4\x99 \xc5\xa1vedai, rusai, lietuviai. 1706\xc2\xa0m. pil\xc4\xaf u\xc5\xbe\xc4\x97m\xc4\x99 rusai j\xc4\x85 susprogdino ir po to, kaip netekusi fortifikacin\xc4\x97s reik\xc5\xa1m\xc4\x97s, ji nebeatstatyta. Griuv\xc4\x97sius naikino ir aplinkiniai gyventojai, statydami savo namus.\n_START_SECTION_\nAplinkiniai piliakalniai\n_START_PARAGRAPH_\nMe\xc5\xbeuotn\xc4\x97s piliakalnis 9 km_NEWLINE_Ly\xc4\x8d\xc5\xb3 piliakalnis 26 km_NEWLINE_Au\xc5\xbeeli\xc5\xb3 piliakalnis 14 km_NEWLINE_\xc5\xbdeimelio piliakalnis 18 km_NEWLINE_\xc5\xa0imoni\xc5\xb3 piliakalnis 40 km_NEWLINE_Kamard\xc4\x97s piliakalnis 16 km'